Det er vigtigt for Brønderslevs foreningsliv, at markedet igen kan åbne op for glade gæster.

Karrusellerne kører, der handles i boderne, og musikken spiller ud over markedspladsen. Efter et års fravær grundet corona slår Store Brønderslev Marked i weekenden dørene op for op mod 100.000 gæster. Det gavner kommunens foreningsliv, som er drivkraften bag markedet. Derfor er formand i markedsudvalget, Claus Overgaard glad for igen at kunne afholde arrangementet. -	Det er fantastisk. Vi er blevet blæst bagover af mennesker, som er strømmet til. Økonomisk betyder det en masse for de foreninger, der er med til at lave markedet, siger han. En af de mange gæster, som er på besøg i Brønderslev i anledning af markedet, Michelle Jørgensen, nyder at være tilbage og nyde stemningen, som hun plejer hvert år. -	Vi har jo savnet vores marked. Hele oplevelsen er bare skøn, siger Michelle. Også fiskehandler Lilian Hansen er glad for at være tilbage og lange fisk og delikatesser over disken til de mange besøgende. Hun er en rutineret sælger og ved lige, hvordan hun skal lokke folk til. -	Kan du have en god dag, din dejlige tøs! Der er gratis smagsprøver på hjemmelavet spegepølse. Skønne lækkerier, råber hun, så kunderne ikke er i tvivl om, hvad hun kan tilbyde.